政壇:蘇錦樑亂噏又出醜
為慶祝今年奪得亞太廣播聯盟機械人大賽嘅主辦權,港台尋日趁團拜特登喺美國搵嚟一個昂藏七尺、活動自如嘅機械人載歌載舞助興,就連主禮點睛環節都要透過遙控飛碟操控,咁高科技,唔知係咪為咗配合數碼聲音廣播呢?
「空降」嘅廣播處長鄧忍光都好有氣勢咁由舞台高處嘅秘密通道走出嚟,但另一位主禮嘉賓,經濟發展局局長蘇錦樑喺致辭時好似有啲呷醋咁話,雖然佢同鄧忍光都係首次主持團拜,但係待遇明顯不同,笑言新處長嘅進出可能有特別安排,惹來哄堂大笑。不過,唔知係咪寸緊呢啲係鄧忍光「空降」嘅「特別安排」呢?
見到記者想閃人
唔知蘇錦樑係咪搞經濟發展搞到上晒腦,最後仲祝港台以及廣播業界廣告收入創佳績。咦!港台係公共廣播機構,又點會有份收廣告費呢?差啲以為佢又好似鄧忍光咁,分唔清港台同商台嘅節目添!如果係嘅話,咁就真係抵打嘞!
跟住佢又話,嚟緊廣播界將會百花齊放,又會有好多新成員加入,但到活動之後記者問起免費電視台牌照嘅審批情況時,佢就話一切都會「有序咁根據程序處理」,始終都講唔到實際時間。
雖然鄧忍光好威風咁出場,但落返台下,記者點都搵唔到佢企定定接受訪問。最初記者叫佢講兩句時,佢只係笑而不答,幾經要求後,佢終於肯走到傳媒採訪區,但派完一輪利是後,就即刻諗住閃人。當記者再三催四請,佢先勉強講咗句「祝大家身體健康、龍馬精神」。
聽講港台傳統開工利是係兩蚊,今年加碼到十蚊,就連港台節目製作人員工會主席麥麗貞都笑笑口話,今年封利是「擲地無聲」。
設計圖片及對白